Broj: 711-I-874-P-340-17/19-12-8

Zagreb, 29. ožujka 2019.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Dalibora Milana, gradonačelnika grada Metkovića**, na 44. sjednici, održanoj 29. ožujka 2019.g., donosi sljedeću:

**ODLUKU**

**Donošenjem odluke o imenovanju Željka Mordžina za člana Uprave – direktora trgovačkog društva Čistoća Metković d.o.o., koju je dužnosnik donio 5. srpnja 2017.g., kao jedini član i predsjednik Skupštine navedenog trgovačkog društva, a bez prethodnog prijedloga člana Uprave od strane Gradskog vijeća Grada Metkovića, dužnosnik Dalibora Milan, gradonačelnik Grada Metkovića, počinio je povredu članka 15. stavka 2. ZSSI-a.**

Obrazloženje

Povjerenstvo je na 38. sjednici, održanoj 8. veljače 2019.g. pokrenulo postupak za odlučivanje o sukobu interesa protiv dužnosnika Dalibora Milana, gradonačelnika Grada Metkovića, zbog moguće povrede članka 15. stavka 2. ZSSI-a, koja proizlazi iz okolnosti da je dužnosnik dana 5. srpnja 2017.g. kao jedini član i predsjednik Skupštine trgovačkog društva Čistoća Metković d.o.o. donio odluku o imenovanju Željka Mordžina za člana Uprave – direktora tog trgovačkog društva, bez prijedloga Gradskog vijeća Grada Metkovića.

Dužnosnik je u Zakonom propisanom roku dostavio pisano očitovanje na Odluku o pokretanju postupka u kojem u bitnome navodi da je člankom 423. stavkom 1. Zakona o trgovačkim društvima propisano da se na imenovanje članova uprave društava s ograničenom odgovornošću na odgovarajući način primjenjuju odredbe članka 239. stavka 2. toga Zakona kojim je propisano da članovi društva svojom odlukom imenuju upravu društva ako društvenim ugovorom nije predviđeno da je imenuje netko drugi u društvu. Odredbom članka 32. Izjave o osnivanju društva Čistoća Metković d.o.o. za obavljanje komunalnih djelatnosti, a koja je sukladna Zakonu o trgovačkim društvima, propisano je da član Uprave – direktor može biti fizička osoba koja je potpuno poslovno sposobna i za koju ne postoje zapreke iz članka 239. stavka 2. Zakona o trgovačkim društvima te koja ispunjava uvjete iz Izjave o osnivanju društva. Člankom 33. Izjave o osnivanju propisano je da direktora društva svojom odlukom imenuje Skupština na vrijeme od četiri godine s mogućnošću ponovnog imenovanja.

Nadalje, sukladno članku 20. Izjave o osnivanju društva Čistoća Metković d.o.o. Skupštinu društva čini osnivač-član društva Grad Metković, a osnivača-člana društva zastupa gradonačelnik Dalibor Milan. Dužnosnik stoga ističe da odluku o imenovanju g. Željka Mordžina za člana Uprave – direktora društva nije donio u svojstvo gradonačelnika Grada Metkovića, već je odluku donijela Skupština trgovačkog društva Čistoće Metković d.o.o. Željko Mordžin je, kao dugogodišnji direktor navedenog trgovačkog društva, ispunjavao sve uvjete za člana Uprave, propisane Zakonom o trgovačkim društvima te Izjavom o osnivanju društva.

Dužnosnik također navodi da nakon isteka mandata prijašnjem direktoru Tomislavu Jakiću Uprava nije mogla donositi odluke iz svoje nadležnosti, a koje su od bitnog značaja za trgovačko društvo, ali i korisnike s obzirom na djelatnost koju navedeno društvo obavlja. Skupština predmetnog društva je na temelju ovlaštenja propisanih zakonom i osnivačkim aktom donijela odluku o imenovanju člana Uprave-direktora kako bi društvo moglo nesmeteno obavljati redovno poslovanje. Dužnosnik stoga smatra da je u svemu postupio sukladno ovlaštenju propisanom zakonom i osnivačkim aktom, a s ciljem zaštite interesa Grada Metkovića. Odluka Skupštine društva o imenovanju Željka Mordžina direktorom društva uredno je provedena u sudskom registru nadležnog trgovačkog suda, što ukazuje na njenu zakonitost.

Dužnosnik završno navodi da sa g. Željkom Mordžinom nije ni na koji način osobno interesno povezan, niti je postupao u cilju ostvarenja nekog svog privatnog interesa koji je u suprotnosti stvarnim, već je postupao časno, pošteno, savjesno, odgovorno i nepristrano te predlaže da se predmetni postupak obustavi.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu istog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da Dalibor Milan obnaša dužnost gradonačelnika Grada Metkovića od 8. lipnja 2017.g. te je povodom obnašanja navedene dužnosti obvezan postupati sukladno ZSSI-a.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Člankom 239. stavkom 2. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13. i 110/15.) propisano je da članom uprave može biti svaka fizička osoba koja je potpuno poslovno sposobna. U statutu se mogu odrediti uvjeti za imenovanje članova uprave, a članom uprave dioničkog društva ne može biti osoba koja je kažnjena za kazneno djelo zlouporabe stečaja, zlouporabe u postupku stečaja, pogodovanja vjerovnika ili povrede obveze vođenja trgovačkih i poslovnih knjiga iz Kaznenog zakona Republike Hrvatske i to za vrijeme od pet godina po pravomoćnosti presude kojom je osuđena, s time da se u to vrijeme ne računa vrijeme provedeno na izdržavanju kazne ili protiv koje je izrečena mjera sigurnosti zabrane obavljanja zanimanja koje je u potpunosti ili djelomično obuhvaćeno predmetom poslovanja društva za vrijeme dok traje ta zabrana.

 Člankom 423. stavkom 1. istoga Zakona propisano je da se na imenovanje članova uprave društva s ograničenom odgovornošću na odgovarajući način primjenjuju odredbe članka 239. stavka 2. toga Zakona. Stavkom 2. istog članka propisano je da članovi društva svojom odlukom imenuju upravu društva ako društvenim ugovorom nije predviđeno da je imenuje netko drugi u društvu.

Člankom 35. stavkom 1. točkom 5. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13. i 137/15.) koji je bio na snazi u vrijeme donošenja odluke o imenovanju Željka Mordžina članom Uprave trgovačkog društva Čistoća Metković d.o.o. bilo je propisano da predstavničko tijelo jedinice lokalne odnosno područne (regionalne) samouprave osniva javne ustanove i druge pravne osobe za obavljanje gospodarskih, društvenih, komunalnih i drugih djelatnosti od interesa za jedinicu lokalne, odnosno područne (regionalne) samouprave.

Člankom 48. stavkom 1. točkom 6. toga Zakona bilo je propisano da općinski načelnik, gradonačelnik, odnosno župan imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. toga Zakona, osim ako posebnim zakonom nije drugačije određeno.

Povjerenstvo je izvršilo uvid u povijesni izvadak iz sudskog registra Trgovačkog suda u Dubrovniku te utvrdilo da je pod matičnim brojem subjekta: 060030747, OIB: 98244558721 upisano trgovačko društvo Metković d.o.o. Jedini član/osnivač društva je Grad Metković. Željko Mordžin bio je upisan kao direktor navedenog trgovačkog društva od 1998.g. do 27. rujna 2011.g. Odlukom skupštine od 27. rujna 2011.g. odobren je Plan društva Metković d.o.o. od 12. kolovoza 2011.g. kojim se odvaja dio imovine, prava i obveza društva Metković d.o.o. i prenosi na društvo Čistoća Metković d.o.o. koje se osniva u postupku podjele.

Uvidom u povijesni izvadak iz sudskog registra istog trgovačkog suda utvrđeno je da je pod matičnim brojem subjekta: 060277399, OIB: 53973515423 upisano trgovačko društvo Čistoća Metković d.o.o. Jedini član/osnivač društva je Grad Metković. Društvo je osnovano odvajanjem od trgovačkog društva Metković d.o.o. istodobnim prijenosom dijela imovine, prava i obveza na društvo Čistoća Metković d.o.o. Željko Mordržin bio je upisan kao direktor navedenog trgovačkog društva od 27. rujna 2011.g. do 5. srpnja 2013.g. te je ponovno upisan kao direktor na temelju Odluke člana društva od 5. srpnja 2017.g.

Na zahtjev Povjerenstva Grad Metković dostavio je očitovanje od 22. rujna 2017.g. u kojem se upućuje na odredbe Zakona o trgovačkim društvima te na Izjavu o osnivanju trgovačkog društva Čistoća Metković d.o.o. kojom je regulirano da direktora imenuje Skupština društva. U očitovanju se nadalje navodi da je predstavnik Grada Metkovića u Skupštini trgovačkog društva Čistoća Metković d.o.o. gradonačelnik Grada Metkovića Dalibor Milan.

Grad Metković u svom očitovanju nadalje pojašnjava da se direktor trgovačkog društva Čistoća Metković d.o.o. imenuje na vrijeme od 4 godine, kao i da je prijašnjem direktoru istekao mandat te je raspoređen na radno mjesto i obavlja poslove koje je radio i prije imenovanja za direktora navedenog trgovačkog društva. Nadalje, Željko Mordžin je do imenovanja za direktora u istom društvu obavljao poslove samostalnog referenta za komunalne poslove, a do 2013.g. je bio i direktor društva Čistoća Metković d.o.o. Također se napominje da je Željko Mordžin prethodno obnašao funkciju direktora trgovačkog društva Metković d.o.o. iz kojeg je Planom podjele i nastalo novo trgovačko društvo Čistoća Metković d.o.o.

U privitku očitovanja Grad Metković dostavio je Izjavu društva Čistoća Metković d.o.o. za obavljanje komunalnih djelatnosti od 26. siječnja 2015.g. te Zapisnik sa Skupštine društva Čistoća Metković d.o.o. za obavljanje komunalnih djelatnosti od 5. srpnja 2017.g.

Uvidom u Izjavu društva Čistoća Metković d.o.o. utvrđeno je da je člankom 32. propisano da član Uprave – direktor može biti fizička osoba koja je potpuno poslovno sposobna i za koju ne postoje zapreke iz članka 239. stavka 2. Zakona o trgovačkim društvima. Pored uvjeta propisanih zakonom, član Uprave – direktor mora ispunjavati sljedeće uvjete: mora imati VSS tehničke, ekonomske ili pravne struke te najmanje 5 godina radnog iskustva. Člankom 33. Izjave propisano je da direktora društva svojom odlukom imenuje Skupština na vrijeme od četiri godine s mogućnošću ponovnog imenovanja.

Uvidom u Zapisnik sa Skupštine društva Čistoća Metković d.o.o. od 5. srpnja 2017.g. utvrđeno je da je na sjednici Skupštine bio nazočan Dalibor Milan, predsjednik Skupštine te predstavnik Grada Metkovića kao jedinog člana društva. Nadalje, u Zapisniku je utvrđeno da je istekao mandat Tomislava Jakića te se isti razrješava s dužnosti člana Uprave – direktora društva Čistoća Metković d.o.o. Predsjednik Skupštine je potom donio Odluku kojom se Željko Mordžin iz Metkovića imenuje za člana Uprave - direktora društva Čistoća Metković d.o.o.

Na dodatni zahtjev Povjerenstva Grad Metković dostavio je očitovanje od 7. studenoga 2017.g. u kojem se navodi da Izjavom društva Čistoća Metković d.o.o. nije propisano provođenje natječaja za mjesto direktora društva te da direktora društva nije predlagalo niti je trebalo predlagati Gradsko vijeće Grada Metkovića, niti je isto raspravljalo o razrješenju i imenovanju direktora predmetnog trgovačkog društva. U očitovanju se još jednom naglašava da direktora društva imenuje Skupština na vrijeme od četiri godine, kao i da je prijašnjem direktoru Tomislavu Jakiću istekao mandat. Skupštinu društva Čistoća Metković d.o.o. čini osnivač - član društva Grad Metković kojeg zastupa gradonačelnik Dalibor Milan.

U očitovanju se nadalje pojašnjava da je Željko Mordžin do 2013.g. obnašao funkciju direktora istog društva, a opozvan je prije isteka mandata od strane Skupštine društva u kojoj je Grad Metković zastupao tadašnji gradonačelnik Božo Petrov te je za člana Uprave - direktora imenovan Tomislav Jakić i to na isti način na koji je imenovan i Željko Mordžin. G. Željko Mordžin kao dugogodišnji direktor koji je uspješno obnašao tu dužnost te ispunjava sve uvjete za člana Uprave – direktora društva iz članka 32. Izjave društva imenovan je od strane Skupštine društva koju čini osnivač - član društva Grad Metković zastupan po gradonačelniku. U očitovanju se završno navodi da je imenovanje Željka Mordžina direktorom društva Čistoća Metković d.o.o. obavljeno u svemu prema pozitivnim zakonskim propisima i aktu društva te je kao takvo i provedeno u sudskom registru.

Povjerenstvo obrazlaže kako nije sporno da odredbe Zakona o trgovačkim društvima propisuju postupak donošenja odluka skupština trgovačkih društava, pa tako i postupak donošenja odluka o imenovanjima članova upravnih tijela i nadzornih odbora trgovačkih društava te da prilikom održavanja sjednica skupština svih trgovačkih društava, pa tako i onih u kojima udjele u vlasništvu imaju Republika Hrvatska ili jedinice lokalne i područne (regionalne) samouprave, moraju biti poštivane sve formalnosti propisane Zakonom o trgovačkim društvima, kako bi u konačnici ove odluke mogle biti provedene u sudskom registru nadležnog trgovačkog suda.

Također, nesporno je i da je člankom 48. Zakon o lokalnoj i područnoj (regionalnoj) samoupravi propisano da čelnik tijela jedinice lokalne i područne (regionalne) samouprave imenuje i razrješuje predstavnike te jedinice u tijelima trgovačkih društava.

Povjerenstvo obrazlaže da oba navedena Zakona propisuju koje tijelo je ovlašteno donositi odluke o imenovanju i razrješenju članova uprava trgovačkih društva općenito, odnosno članova uprava trgovačkih društva u vlasništvu jedinice lokalne i područne (regionalne) samouprave. Pritom Povjerenstvo nije nadležno niti je u ovom postupku utvrđivalo je li dužnosnik Dalibor Milan prilikom donošenja Odluke o imenovanju Željka Mordžina za člana Uprave trgovačkog društva Čistoća Metković d.o.o. pravilno primijenio odredbe Zakona o lokalnoj i područnoj (regionalnoj) samoupravi, kao ni je li predmetna odluka dužnosnika kao jedinog člana Skupštine društva donesena sukladno odredbama Zakona o trgovačkim društvima. Povjerenstvo, međutim, naglašava da je osim postupka imenovanja propisanog navedenim Zakonima, potrebno poštivati i proceduru iz članka 15. stavka 2. ZSSI-a koja prethodi samom donošenju odluke o imenovanju članova uprava i nadzornih odbora trgovačkih društava u vlasništvu jedinica lokalne i područne (regionalne) samouprave, a kojom je propisano koje tijelo predlaže skupštinama tih trgovačkih društava članove upravnih tijela i nadzornih odbora. Povjerenstvo pritom ima u vidu obrazloženje Konačnog prijedloga Zakona o izmjenama i dopunama Zakona o sprječavanju sukoba interesa iz siječnja 2012.g., kojim je brisan dio odredbe članka 15. o provedbi postupka javnog natječaja, dok je u ostalom dijelu odredba ostala nepromijenjena, a u kojem se među ostalim navodi:

„S ciljem zaštite interesa Republike Hrvatske i jedinica lokalne i područne (regionalne) samouprave u upravljanju trgovačkim društvima u kojima Republika Hrvatska i jedinice lokalne i područne (regionalne) samouprave imaju dionice ili udjele u vlasništvu (kapitalu društva), neophodno je da Vlada Republike Hrvatske može u svakom trenutku predlagati članove upravnih tijela i nadzornih odbora na temelju stručnosti i odgovornosti kandidata, a bez provođenja postupka javnog natječaja koji iziskuje dulji protek vremena, a istovremeno ne jamči sposobnost upravljanja tim tijelima.

Ujedno se osigurava učinkovitija zaštita prava vlasništva Republike Hrvatske u onim trgovačkim društvima u kojima ima dionice ili udjele, a što se može postići jedino na način da se Vlada Republike Hrvatske u ime Republike Hrvatske, u odnosu na ta trgovačka društva, ponaša kao dobar domaćin, odnosno gospodarstvenik, te da učinkovitije provodi određene strateške odluke. Isto se odnosi i na trgovačka društva u kojima jedinice lokalne, odnosno područne (regionalne) samouprave imaju dionice ili udjele u vlasništvu (kapitalu društva).

Stoga je ovim Izmjenama i dopunama Zakona brisan samo dio odredbe članka 15. stavka 2. o obvezi prethodne provedbe javnog natječaja, te se propisuje da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice.“

Slijedom navedenoga, Povjerenstvo zaključuje da nije sporno da u skupštinama trgovačkih društava u kojima jedinice lokalne i područne (regionalne) samouprave imaju udjele u vlasništvu, jedinicu zastupa čelnik izvršne vlasti kao zakonski zastupnik jedinice ili osoba koju on opunomoći, pa je u tom smislu čelnik izvršne vlasti jedinice lokalne samouprave, sukladno članku 48. stavku 1. točki 6. Zakona o lokalnoj i područnoj (regionalnoj) samoupravi, samostalan u imenovanju predstavnika jedinice u skupštini ovih trgovačkih društava te u skupštinu može imenovati sebe ili drugu osobu.

Povjerenstvo također zaključuje da nije sporno da je čelnik izvršne vlasti jedinice lokalne samouprave ovlašten kao jedini član skupštine trgovačkog društava u isključivom vlasništvu te jedinice glasovati, odnosno donositi odluku o imenovanju člana uprave, ali donošenju odluke o imenovanju člana uprave na skupštini mora prethoditi prijedlog predstavničkog tijela iste jedinice lokalne odnosno područne (regionalne) samouprave, kako bi se poštovala odredba članka 15. stavka 2. ZSSI-a.

Povjerenstvo nadalje ističe da u konkretnom postupku nije utvrđivalo interesnu povezanost između dužnosnika Dalibora Milana i Željka Mordžina niti je utvrđivalo je li se dužnosnik Dalibor Milan povodom imenovanja Željka Mordžina za člana Uprave trgovačkog društva Čistoća Metković d.o.o. našao u situaciji sukoba interesa. Naime, povreda članka 15. stavka 2. ZSSI-a je objektive naravi te za utvrđenje iste nije potrebno utvrđivati dodatne subjektivne okolnosti na strani dužnosnika, niti je nužno da između dužnosnika i osobe koju je imenovao za člana Uprave trgovačkog društva u vlasništvu jedinice lokalne samouprave u kojoj obnaša dužnost, postoji odnos povezanosti.

U odnosu na navod da dužnosnik Dalibor Milan prilikom imenovanja člana Uprave trgovačkog društva Čistoća Metković d.o.o. nije postupao u svojstvu gradonačelnika Grada Metkovića, već u svojstvu Skupštine navedenog trgovačkog društva, Povjerenstvo ističe da se poslovi zastupanja Grada Metkovića koje dužnosnik obavlja kao jedini član Skupštine trgovačkog društva Čistoća Metković d.o.o. ne mogu odvojiti od obnašanja dužnosti gradonačelnika Grada Metkovića, odnosno od obveze poštivanja ZSSI-a i u toj ulozi. Naime, dužnosnik je imenovan u Skupštinu trgovačkog društva Čistoća Metković d.o.o. upravo kao gradonačelnik Grada Metkovića koji zastupa interese navedene jedinice lokalne samouprave u Skupštini društva. Navedeni zaključak nedvojbeno proizlazi i iz okolnosti da je i prije dužnosnika Dalibora Milana, Grad Metković u Skupštini trgovačkog društva Čistoća Metković d.o.o. predstavljao tadašnji gradonačelnik Božo Petrov te da je praksa i u drugim jedinicama lokalne samouprave da članovima skupština trgovačkih društava u vlasništvu navedenih jedinica budu imenovani upravo općinski načelnici, odnosno gradonačelnici kao nositelji izvršne vlasti u istima.

Slijedom navedenog, iz prikupljenih podataka i dokumentacije Povjerenstvo je nedvojbeno utvrdilo da je dužnosnik Dalibor Milan, gradonačelnik Grada Metkovića, počinio povredu članka 15. stavka 2. ZSSI-a, koja proizlazi iz donošenja odluke o imenovanju Željka Mordžina za člana Uprave – direktora trgovačkog društva Čistoća Metković d.o.o., koju je dužnosnik donio 5. srpnja 2017.g., kao jedini član i predsjednik Skupštine navedenog trgovačkog društva, bez prethodnog prijedloga člana Uprave od strane Gradskog vijeća Grada Metkovića.

Povjerenstvo napominje da sukladno članku 42. ZSSI-a, nije predviđena mogućnost izricanja sankcije u slučaju utvrđenja povrede članka 15. ZSSI-a te stoga Povjerenstvo nije razmatralo niti odlučivalo o sankciji za utvrđenu povredu ZSSI-a, počinjenu od strane dužnosnika Dalibora Milana.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Dalibor Milan, elektronička dostava
2. Podnositelj prijave, putem e-maila
3. Objava na internetskoj stranici Povjerenstva
4. Pismohrana